7 Hari Kisah Cinta Langkawi

7 Hari Kisah Cinta Langkawi ialah sebuah filem komedi romantik Malaysia 2019 arahan Anwardi Jamil. Ia mengisahkan seorang vlogger terkenal yang menggunakan laman vlognya untuk memuat naik kata-kata nasihat dan motivasi kepada pengikutnya berkenaan permasalahan cinta remaja serta cara mengatasinya. Dibintangi oleh Mark Adam, Josiah Hogan, Peter Davis,  Amai Kamarudin dan ramai lagi, filem ini ditayangkan pada 31 Oktober 2019.

Sinopsis
Berkisahkan seorang vlogger popular bernama Adira (Chi Azim) yang menggunakan nama vlog Diva Asmara yang kerap memuatnaik kata-kata nasihat dan motivasi kepada pengikutnya tentang permasalahan cinta remaja serta bagaimana mengatasinya.

Apabila beliau menerbitkan buku bertajuk Cara Memikat Lelaki Dalam 7 Hari, seorang lagi vlogger di Langkawi bernama Joe (Josiah Hogan) mencabarnya untuk membuktikan keberkesanan sistem yang disarankan dalam bukunya. Adira enggan melayan cabaran tersebut tetapi pembantu peribadinya, Eli (Tengku Norsaili) mendesak Adira untuk menyahut cabaran yang telah menjadi viral di media sosial.

Cabaran yang dilontarkan kepada Adira bukanlah untuk Joe jatuh cinta dengannya dalam 7 hari tetapi untuk Adira menawan kawan Joe bernama Ben (Peter Davis) yang berasal dari UK. Lebih-lebih lagi situasi ini menjadi rumit dengan kehadiran kawan Joe iaitu Nik (dijayakan oleh Mark Adam) yang sering mengganggu pelan Joe untuk merosakkan reputasi Adira dengan cara yang tak sengaja.

Pada masa yang sama, ayah Adira, Datuk Rahim (Shaharuddin Thamby) telah memaksa anak rakanniaganya, Zul (Amai Kamarudin) segera ke Langkawi untuk memikat hati Adira, kerana dia inginkan Zul untuk menjadi menantunya. Siapakah yang akan berjaya? Adira? Joe? Nik? Zul? Atau Ben?

Pelakon
 Mark Adam sebagai Nik
 Josiah Hogan sebagai Joe
 Peter Davis sebagai Ben
 Sharifah Shahirah sebagai Mok Cik
 Amai Kamarudin sebagai Zul
 Shaharuddin Thamby sebagai Dato' Rahim
 Chi Azim sebagai Adira
 Tengku Norsaili sebagai Eli
 Tengku Rhea sebagai Rhea Koolfm

Penerbitan
7 Hari Kisah Cinta Langkawi diarahkan oleh Anwardi Jamil yang sebelum ini mengarahkan filem Budak Lapok (2007) dan Kerja Kahwin (2017). 95 peratus penggambaran filem ini dijalankan di Pulau Langkawi, Kedah dan menerima sokongan Pondok Keladi dan Cassa Kaseh Guest House dan juga Lembaga Pembangunan Langkawi (LADA).

Ulasan kritis
Menulis untuk The Malay Mail, Aidil Rusli berkata: "inilah rom-kom Malaysia, bahawa ia adalah sesuatu yang berbeza, segar, dan yang paling penting, lucu.".

Rujukan

Pautan luar
 

Filem 2019
Filem Malaysia tahun 2019
Filem komedi Malaysia
Filem cinta Malaysia
Filem arahan Anwardi Jamil